钦定古今图书集成/历象汇编/乾象典/第004卷 > 易经 > 系辞上传
## 钦定古今图书集成/历象汇编/乾象典/第004卷 > 易经 > 系辞上传

天尊地卑，乾坤定矣。卑高以陈，贵贱位矣。动静有常，刚柔断矣。方以类聚，物以群分，吉凶生矣。在天成象，在地成形，变化见矣。

〈本义〉“天地”者，阴阳形气之实体；“乾坤”者，易中纯阴纯阳之卦名也。“卑高”者，天地万物上下之位；“贵贱”者，易中卦爻上下之位也。“动”者，阳之常；“静”者，阴之常。“刚柔”者，易中卦爻阴阳之称也。“方”，谓事情所向，言事物善恶，各以类分。而“吉凶”者，易中卦爻占决之辞也。“象”者，日月星辰之属；“形”者，山川动植之属。“变化”者，易中蓍策卦爻，阴变为阳，阳化为阴者也。此言圣人作《易》，因阴阳之实体，为卦爻之法象。

是故刚柔相摩，八卦相荡。

〈本义〉此言易卦之变化也。六十四卦之初，刚柔两画而已，两相摩而为四，四相摩而为八，八相荡而为六十四。

鼓之以雷霆，润之以风雨。日月运行，一寒一暑。

〈本义〉此变化之成象者。

乾道成男，坤道成女。

〈本义〉此变化之成形者。此两节，又明易之见于实体者。

干知大始，坤作成物。

〈本义〉知，犹主也。干主始物而坤作成之。承上文男女而言乾坤之理。盖凡物之属乎阴阳者，莫不如此。大抵阳先阴后，阳施阴受。阳之轻清未形，而阴之重浊有迹也。

干以易知，坤以简能。

〈本义〉乾健而动，即其所知，便能始物而无所难，故为以易而知大始。坤顺而静，凡其所能，皆从乎阳而不自作，故为以简而能成物。

易则易知，简则易从。易知则有亲，易从则有功。有亲则可久，有功则可大。可久则贤人之德，可大则贤人之业。

〈本义〉人之所为，如干之易，则其心明白，而人“易知”；如坤之简，则其事要约，而人“易从”。“易知”，则与之同心者多，故“有亲”；“易从”，则与之协力者众，故“有功”。“有亲”则一于内，故“可久”；“有功”则兼于外，故“可大”。德，谓得于己者；业，谓成于事者。上言乾坤之德不同，此言人法乾坤之道，至此则可以为贤矣。

易简而天下之理得矣。天下之理得，而成位乎其中矣。

〈本义〉成位，谓成人之位。其中，谓天地之中。至此则体道之极功，圣人之能事，可以与天地参矣。

### 又

夫干，其静也专，其动也直，是以大生焉。夫坤，其静也翕，其动也辟，是以广生焉。

〈本义〉乾坤各有动静，于其四德见之，静体而动用，静别而动交也。干一而实，故以质言而曰大；坤二而虚，故以量言而曰广。盖天之形虽包于地之外，而其气常行乎地之中也。